ઘણાંની લાયકાત પટાવાળા જેટલી હોવા છતાં સાહેબ બનવાનો શોખ ધરાવતાં હોય છે. આવા લોકો મનોમન એક સલ્તનત બનાવતા હોય છે અને પોતાને એનાં શહેનશાહ તરીકે પ્રસ્થાપિત કરતાં હોય છે. આટલેથી ન અટકતા એમના સંપર્કમાં આવનાર તમામ લોકો ઉપર એ લોકો પોતાની સત્તા બેસાડવાનું ચુકતા નથી. કૂતરા જેવા પ્રાણીઓમાં આવું સામાન્ય છે. આને ટેરીટરી માર્કિંગ કહે છે. બીજા ટોમી, જીમી કે રામલાલે એ વિસ્તારમાં પ્રવેશવું હોય તો એણે મોટે અવાજે ભસી ને કે પછી અમુક રીતે પૂછડી સંતાડી ને પોતે રાજા છે કે રૈયત એની જાહેરાત કરવી પડે! રૈયત તરીકે આવનાર ને આમાં ખાસ કંઈ કમાવાનું હોતુ નથી, પણ રજાપાટમાં દાખલ થનારે એ લાલિયા કે કાળીયા સાથે શાહરુખની જેમ વાનખેડેવાળી થાય એનાં માટે તૈયાર રહેવું પડે છે.